Eskom: Beurtkrag, kragstasieprobleme en verlies aan kundigesAndré de Ruyter, uitvoerende hoof van Eskom. (Foto: Facebook) Beurtkrag word vanaf Woensdagmiddag weer toegepas met die kragnetwerk wat steeds onder druk is weens verskeie eenhede wat onklaar geraak het en ten einde oorblywende noodreserwes te rantsoeneer. André de Ruyter, hoof van Eskom, het Woensdagoggend tydens ŉ mediakonferensie gesê daar is ŉ verhoogde risiko vir beurtkrag. Teen die einde van die mediakonferensie, net sowat 45 minute later, is aangekondig dat fasetwee-beurtkrag van 14:00 af tot Saterdagoggend toegepas sal word weens die verlies van ŉ eenheid elk by die Medupi-, Duvha- en Kendal-kragstasie. Die algehele onbeplande verlies aan kragopwekking beloop 15 485 MW terwyl beplande instandhouding op 4 100 MW is. Van Eskom se probleme sluit onder meer in lekkasies in ketelbuise by die Kusile- en Majuba-kragstasie, asook die kwessie dat agt van sy 14 oopsiklusgasturbines tans in gebruik is en dit eintlik net tydens piektye ingespan moet word om dieselreserwes te spaar. Daar is intussen met ŉ ondersoek begin na die ketelbuislekkasie by Kusile om vas te stel wat gebeur het en hoe lank dit gaan vat om te herstel. Volgens De Ruyter is dit duidelik dat nuwe kragstasies nie na wense presteer nie en dat die probleme met die konstruksie van die stasies verband hou. Hy het gesê Eskom het die regering reeds in 1998 gewaarsku dat daar meer kragstasies gebou moet word, maar dat daar nie hieraan gehoor gegee is nie. Daar is ook nou beperkings en defekte by die kragstasies wat wel gebou is aangesien daar nie behoorlike projekbestuur was nie. Verkrygingsreaksietye is nog een van Eskom se probleme en volgens De Ruyter is daar reeds in Junie vanjaar ŉ versoek aan die nasionale tesourie in dié verband gerig, maar daar is nog geen antwoord verskaf nie. Eskom was ook van voorneme om die naweek opwekkingsvermoë van meer as 3 400 MW af te skakel ten einde instandhouding op sewe eenhede te doen. Dit is egter nie duidelik of Eskom nou hiermee gaan voortgaan nadat beurtkrag weer ingestel moes word nie. Oor die toenemende oproepe dat De Ruyter moet bedank, het hy geantwoord dat hy deur die raad aangestel is en dat die raad deur die minister van openbare ondernemings aangestel is. “Indien hulle vertroue in my verloor het, dan moet hulle die bande verbreek en my versoek om te gaan.” Rakende die verlies aan kundiges by die Koeberg-kernkragstasie, het De Ruyter gesê dié mense is uiters vaardig en kundig en word deur veral Midde-Oosterse maatskappye opgeraap en salarisse aangebied van tot drie keer meer as wat hulle by Eskom verdien het.